26.10.2015 VALTUUSTOALOITE/ **Rintamaveteraanien kuntoutus ja kotiin vietävät avopalvelut**

Valtio myöntää vuosittain rintamaveteraanien kuntoutukseen määrärahan, jolla kuntien /kuntayhtymien (myöhemmin kuntien) on määrä järjestää oman kuntansa rintamaveteraaneille kuntoutusta sekä kotiin vietäviä kunnallisia avopalveluita (myöhemmin kotiin vietäviä avopalveluita). Rintamaveteraanien kuntoutus perustuu lakiin rintamaveteraanien kuntoutuksesta (1184/1988) sekä asetukseen rintamaveteraanien kuntoutuksesta (1348/1988).

Kuntoutukseen ja kotiin vietäviin avopalveluihin oikeutetun rintamaveteraanin tulee olla Suomessa asuva vuosien 1939 – 1945 sotiin osallistunut rintamasotilastunnuksen, rintamapalvelustunnuksen tai rintamatunnuksen omaava rintamaveteraani. Rintamaveteraanin aviopuoliso voi osallistua laitoskuntoutukseen samanaikaisesti rintamaveteraanin kanssa samassa kuntoutuslaitoksessa. Rintamaveteraanin aviopuolisolla ei kuitenkaan ole subjektiivista oikeutta päästä kuntoutukseen puolisonsa kanssa, vaan yhteisen kuntoutusjakson tulee olla rintamaveteraanin kuntoutuksen tavoitteiden kannalta tarkoituksenmukainen.

Valtiokonttorin mukaan Lapualla rintamaveteraaneja on vuonna 2015 47 veteraania, joista kuusi sotainvalidia ja tukeen oikeutettuja 41. Vuonna 2014 Lapua palautti eli käyttämättä jäi 12 576, 68 €.

Esitämme, että Lapuan kaupunki ryhtyy aikailematta toimiin veteraanien kuntoutusmäärärahan käytön järjestämiseksi kuntoutuspalveluiden ja kotiin vietävien kunnallisten avopalveluiden avulla niin, että yhtään rahaa ei vuonna 2015 eikä tulevina vuosina enää palauteta. Lisäksi esitämme, että Lapua turvaa kaupungin kustannuksella jokaiselle rintamaveteraanin aviopuolisolle subjektiivisen oikeuden päästä kuntoutukseen puolisonsa kanssa.

Lapuan kaupunginvaltuutetut ryhmä 11/ KD+VAS+SDP+PS

**Kuntoutusvarojen käyttö 2014 kunnittain**

<http://www.sotaveteraaniliitto.fi/userfiles/file/Kuntoutusvarojen%20kaytto%202014%20kunnittain.pdf>

**Kotimaassa asuvien rintamaveteraanien kuntoutus**

<http://www.valtiokonttori.fi/fi-FI/Kansalaisille_ja_yhteisoille/Korvaukset_ja_etuisuudet/Sotainvalidien_ja_rintamaveteraanien_etuudet/Rintamaveteraanien_ja_erityisryhmien_etuudet/Kotimaassa_asuvien_rintamaveteraanien_kuntoutus>

**Korvaukset kunnille 15 % invalidien kustannuksista**

Valtiokonttori korva kunnille kustannukset, jotka aiheutuvat vähintään 20 prosentin invalidien kotipalveluista, asumispalveluista, omaishoidon tuesta sekä avokuntoutuksesta ja laitoshoidosta. **1.7.2015 alkaen** ovat palveluihin oikeutettuja myös henkilöt, jotka ovat vuosien 1939-1945 sotien johdosta vahingoittuneet tai sairastuneet ja joiden **haitta-aste on vähintään 15 %**. [www.valtiokonttori.fi](http://www.valtiokonttori.fi)

**Rintamaveteraaniliitto**

<http://www.rintamaveteraaniliitto.fi/?q=node/16>